Dankie, boulers en AidenDie Proteas het die eerste toets teen die Wes-Indiese Eilande met 87 lopies gewen. Foto: Phill Magakoe/AFP. Die Protea-snelboulers het toe gedoen wat van hulle verwag is en die Wes-Indiese Eilande vir 159 lopies uitgeboul. Sodoende het Temba Bavuma sy eerste toets as die Suid-Afrikaners se nuwe rooibalkrieketkaptein met 87 lopies gewen. Die Windies het 247 lopies vir ŉ oorwinning gejaag en met meer as twee dae se spel oor het dit nie na ŉ onmoontlike taak gelyk nie. Maar Kagiso Rabada het egter ander planne gehad en hy het die eilandmanne se kolwers met sy vaart en aggressie gemesmeraais en ses paaltjies laat spat. Aiden Markram is as die speler van die wedstryd aangewys ná sy praghonderdtal in die eerste beurt, terwyl sy daaropvolgende 47 lopies die enigste hoogtepunt in Suid-Afrika se tweedebeurtwroeging was. Dit was ŉ welkome terugkeer tot die toetsspan vir die 28-jarige openingskolwer nadat hy die onlangse toer na Australië misgeloop het. “Dit was aanvanklik ŉ stadige baanblad, maar soos wat die son daarop gebak het, het dinge vinniger geraak. Ek is baie dankbaar dat ek ŉ goeie bydrae kon lewer,” het Markram gesê. Bavuma – wat vir twee nulletjies in die toets uitgehaal is – het ná afloop van die wedstryd gesê dat daar nie heeltyd op die boulers staatgemaak kan word om die wa deur die drif te trek nie. “ŉ Voorsprong van 250 lopies was op die ou einde ŉ voldoende teiken. Die boulers verdien ongetwyfeld ŉ blaaskans – hulle het weer eens vir ŉ groot vertoning gesorg. Daarteenoor sal die kolwers hulself moet regruk; ons moet doodeenvoudig net in die volgende toets beter speel.” Die volgende toets begin op 8 Maart in Johannesburg. Suid-Afrika 342/10 in 86,3 boulbeurte: Aiden Markram 115, Dean Elgar 71 en Alzarri Joseph 5/81. Wes-Indiese Eilande 212/10 in 69 boulbeurte: Raymon Reifer 62, Jermaine Blackwood 37 en Anrich Nortjé 5/36. Suid-Afrika 116/10 in 28 boulbeurte: Aiden Markram 47 en Kemar Roach 5/47. Wes-Indiese Eilande 159/10 in 41 boulbeurte: Jermaine Blackwood 79, Kagiso Rabada 6/50 en Marco Jansen 2/33. Done and Dusted ✅ Kagiso Rabada delivers the final blow to West Indies and the Proteas win by 87 runs ????#SAvWI pic.twitter.com/I6X1oKtNws — SuperSport ???? (@SuperSportTV) March 2, 2023